Diari Oficial de la Generalitat Valenciana


Sumari del DOGV 3211, del 26-03-1998 (1998/1683)

RESOLUCIÓ de 20 de febrer de 1998, del Secretari General de la Conselleria d'Ocupació, Indústria i Comerç, per la qual es disposa la publicació de l'Acord de 29 de gener de 1998 sobre comanda de gestió a la Conselleria de Medi Ambient en relació amb el Pla d'Actuacions per a la Millora de l'Ocupació Rural (PAMER V).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3211

Data del DOGV
:   26-03-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1683


Data del document
:   20-02-1998

Organisme emissor
:   Conselleria d'Ocupació, Indústria i Comerç

Tipus de document
:   Resolució

Anàlisi jurídica

RESOLUCIÓ de 20 de febrer de 1998, del Secretari General de la Conselleria d'Ocupació, Indústria i Comerç, per la qual es disposa la publicació de l'Acord de 29 de gener de 1998 sobre comanda de gestió a la Conselleria de Medi Ambient en relació amb el Pla d'Actuacions per a la Millora de l'Ocupació Rural (PAMER V). [1998/C1683]
  
D'acord amb el que disposa l'article 15 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es procedeix a donar publicitat de l'acord subscrit el dia 29 de gener de 1998 por el qual la Conselleria d'Ocupació, Indústria i Comerç efectua una comanda de gestió a la Conselleria de Medi Ambient, en relació amb el Pla d'Actuacions per a la Millora de l'Ocupació Rural (PAMER V).
  
València, 20 de febrer de 1998.- El secretari general: José Antonio Manteca Pérez.
  
ACORD de 29 de gener de 1998, pel qual la Conselleria d'Ocupació, Indústria i Comerç efectua una comanda de gestió en relació amb el Pla d'Actuacions per a la Millora de l'Ocupació Rural (PAMER V) a la Conselleria de Medi Ambient, a través de les seccions forestals dels seus serveis territorials.
  
València, 29 de gener de 1998
  
Reunits:
  
D'una part, el senyor Diego Such Pérez, conseller d'Ocupació, Indústria i Comerç de la Generalitat Valenciana.
  
I de l'altra, el senyor José Manuel Castellá Almiñana, conseller de Medi Ambient de la Generalitat Valenciana.
  
Manifesten:
  
Que, d'acord amb les competències que té atribuïdes, la Conselleria d'Ocupació, Indústria i Comerç subministra els fons per al Pla de Millora de l'Ocupació Rural (PAMER V), establit per mitjà de l'Ordre de 30 de desembre de 1997 (DOGV núm. 3.161, de 14 de gener de 1998) i que, en execució d'aquest, estan previstes, entre d'altres, la realització de tasques relacionades amb la cura de la forest, especialment la neteja selectiva del bosc baix, la poda de l'arbratge i el manteniment i la millora de faixes de protecció, tallafocs, àrees recreatives, sendes i basses per a ús en tasques d'extinció d'incendis.
  
Atés que la Conselleria d'Ocupació, Indústria i Comerç no té el personal tècnic capacitat i especialitzat en la supervisió de les tasques realitzades en les forests, que puga controlar la realitat i qualitat dels esmentats treballs, això comporta que la Conselleria de Medi Ambient, que és competent en matèria de forests i aprofitaments forestals, aporte una especial col·laboració d'ordre tècnic en el desenvolupament dels treballs pertinents.
  
La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 15 estableix que la realització d'activitats de caràcter material, tècnic o de serveis de la competència dels òrgans administratius podrà ser encomanada a uns altres òrgans d'aquesta o d'una altra administració per raons d'eficàcia o quan no es tinguen els mitjans tècnics idonis per a l'acompliment. D'acord amb l'esmentat precepte, la comanda de gestió entre òrgans administratius corresponents a la mateixa administració pública haurà de formalitzar-se mitjançant un acord exprés dels òrgans que hi intervenen, a falta d'una altra previsió en la normativa pròpia.
  
En conseqüència, ambdues conselleries subscriuen aquest:
  
Acord de comanda de gestió
  
Primer
  
La Conselleria d'Ocupació, Indústria i Comerç sufragarà les despeses de les actuacions compreses en el PAMER V, en els termes que apareixen en l'Ordre esmentada de 30 de desembre de 1997 (DOGV 3.161, de 14 de gener de 1998).
  
Segon
  
La Conselleria d'Ocupació, Indústria i Comerç encomana el seguiment tècnic dels treballs previstos en el PAMER V, relacionats amb la cura de la forest, a la Conselleria de Medi Ambient, a través de les seccions forestals dels serveis territorials.
  
Els agents forestals o mediambientals de la Conselleria de Medi Ambient, d'acord amb les instruccions tècniques de les seccions forestals dels serveis territorials informaran sobre les propostes dels treballs que es realitzaran i comprovaran, sota la supervisió dels seus caps immediats, la correcta execució dels treballs previstos en aquest acord i l'adequació a la legislació forestal vigent.
  
Tercer
  
Mensualment, el tècnic forestal de la zona redactarà un informe amb el vistiplau del cap de la Secció Forestal i un informe global una vegada acabats els treballs corresponents. Aquests informes es trametran a la Direcció General d'Ocupació i Economia Social de la Conselleria d'Ocupació, Indústria i Comerç a través de la Direcció General per al Desenvolupament Sostenible de la Conselleria de Medi Ambient.
  
Quart
  
La comanda efectuada a la Conselleria de Medi Ambient per al seguiment tècnic dels treballs del PAMER V relacionats amb la forest, a través de les seccions forestals dels serveis territorials, no transfereix la titularitat de la competència de la Conselleria d'Ocupació, Indústria i Comerç en matèria d'ocupació ni dels elements substancials de l'exercici, per la qual cosa correspondrà a aquesta Conselleria dictar tots els actes o resolucions de caràcter jurídic que donen suport o en els quals s'integre l'activitat objecte d'aquesta comanda.
  
Cinqué
  
Ambdues parts signants, en l'àmbit de les seues competències, deleguen respectivament, en els directors generals per al Desenvolupament Sostenible i d'Ocupació i Economia Social, la resolució dels dubtes i les incidències que plantege l'aplicació d'aquest acord.
  
Sisé
  
El termini de vigència d'aquesta comanda de gestió serà el corresponent a la durada temporal del PAMER V.
  
Seté
  
Es publicarà aquest instrument de formalització de la comanda de gestió en el Diari Oficial de la Generalitat Valenciana.
  
I perquè conste als efectes oportuns, com a prova de conformitat, signen els compareixents aquest acord en el lloc i en la data indicats més amunt.
  
El conseller de Medi Ambient,
  
JOSÉ MANUEL CASTELLÁ ALMIÑANA
  
El conseller d'Ocupació, Indústria i Comerç,